ปราสาทโคเปนเฮเกน

ปราสาทโคเปนเฮเกน () เป็นปราสาทที่ตั้งอยู่บนเกาะสล็อตโฮล์เมน ใจกลางกรุงโคเปนเฮเกน ประเทศเดนมาร์ก สร้างขึ้นในช่วงปลายศตวรรษที่ 14 และตั้งอยู่ที่บริเวณพระราชวังคริสเตียนสบอร์กในปัจจุบัน

 ประวัติศาสตร์ 
ในปี ค.ศ. 1167 บิชอปอับซาลอน (ประมาณ ค.ศ. 1128–1201) สร้างป้อมปราการบนเกาะสล็อตโฮล์เมน ในท่าเรือโคเปนเฮเกน ในอดีต ปราสาทโคเปนเฮเกนมีโครงสร้างเป็นบริเวณลานกว้าง มีอาคารหลายหลังตั้งอยู่ และล้อมรอบด้วยกำแพงเพื่อป้องกัน หลังจากที่สันนิบาตฮันเซอทำลายปราสาทของบิชอปอับซาลอน ในปี ค.ศ. 1369 ซากปรักหักพังบนเกาะก็ถูกกลบด้วยดิน ก่อนจะสร้างป้อมปราการแห่งใหม่ขึ้นมาเรียกว่า ปราสาทโคเปนเฮเกน ในปี 1343 พระเจ้าวัลเดมาร์ อัตเตอร์ดาก ได้เข้ายึดปราสาทอับซาลอน แต่หลังจากพระองค์สวรรคตในปี 1375 สิทธิในการครอบครองปราสาทแห่งนี้ก็กลับคืนสู่สังฆมณฑลรอสคิลด์ดังเดิม

ปราสาทแห่งนี้มีกำแพงและคูน้ำล้อมรอบ โดยคูน้ำมีเส้นผ่านศูนย์กลางประมาณ 50 เมตร และมีหอคอยขนาดใหญ่แข็งแรงเป็นประตูทางเข้า ปราสาทโคเปนเฮเกนยังคงเป็นทรัพย์สินของอาร์ชบิชอปแห่งรอสคิลด์ กระทั่งปี ค.ศ. 1417 พระเจ้าอีริคที่ 7 แห่งเดนมาร์กได้ยึดสิทธิ์ในการครอบครองปราสาทแห่งนี้ไป ในช่วงสงครามระหว่างเดนมาร์กกับสันนิบาตฮันเซอ (ค.ศ. 1426-1435) สันนิบาตฮันเซอได้ทำการโจมตีปราสาทโคเปนเฮเกนโดยใช้ปืนใหญ่ยิงถล่มอย่างหนักในเหตุการณ์ที่เรียกว่า การยิงถล่มกรุงโคเปนเฮเกน ในปี ค.ศ. 1428 พระราชินีฟิลิปปา พระราชินีในพระเจ้าอีริคที่ 7 ได้แสดงความกล้าหาญในการปกป้องปราสาทโคเปนเฮเกนจากการโจมตีของกองทัพสันนิบาตฮันเซอ จนสามารถตีโต้กองทัพสันนิบาตฮันเซอจนแตกพ่ายไป

ตั้งแต่กลางศตวรรษที่ 15 ปราสาทแห่งนี้ทำหน้าที่เป็นที่ประทับหลักของกษัตริย์เดนมาร์กและเป็นศูนย์กลางการปกครอง ปราสาทนี้ได้ทำการต่อเติมและบูรณะหลายครั้ง พระเจ้าคริสเตียนที่ 4 เสริมยอดแหลมให้กับหอคอยทางเข้าขนาดใหญ่ จนกลายเป็นที่รู้จักในนาม 'หอคอยสีน้ำเงิน' ซึ่งมีชื่อเสียงในฐานะที่เป็นคุก ในปี ค.ศ. 1556 ออร์แกนในโบสถ์ของปราสาทแห่งนี้สร้างขึ้นโดยเฮอร์มันน์ โรเดนสทีน ช่างสร้างออร์แกนชื่อดังในศตวรรษที่ 16

 อ้างอิง 

 แหล่งข้อมูลอื่น 
Frydendal, Flemming (red) (2005)  Ruinerne under Christiansborg (København: Slots- og Ejendomsstyrelsen)  
Hvidt, Kristian; Ellehøj, Svend; Norn, Otto (1975)  Christiansborg Slot I–II. Udgivet af Folketingets præsidium (København: Nyt Nordisk Forlag Arnold Busck) 

หมวดหมู่:ปราสาทในประเทศเดนมาร์ก